REGULAMENTUL

CAMPIONATULUI JUDETEAN DE MINIFOTBAL BRASOV

Document actualizat la data de 20 Mai 2019

CUPRINS:

1. Dreptul de joc
2. Jucători în teren
3. Cartonaşe
4. Contestaţiile
5. Numărul de jucători în lot
6. Tabelul
7. Prezentarea tabelelor
8. Portarul
9. Durata partidelor
10. Distanţa minimă
11. Out-ul si loviturile libere
12. Lovitura de pedeapsă
13. Time Out
14. Echipamentul
15. Punctajul
16. Neprezentarea
17. Schimbările
18. Taxa de înscriere
19. Neprezentarea arbitrului
20. Minimul de jucători
21. Banca de rezerve
22. Indisciplină
23. Excluderi
24. Premierea
25. Observatorii
26. ROAF
27. Transferuri
28. Deposedarea prin alunecare
29. Aplicarea regulamentului
30. Forţa majoră
31. Organizare

1. Dreptul de joc

Drept de joc au sportivii care au împlinit vârsta de 25 de ani (calendaristic). Exemplu noțiunea "calendaristic": jucător care împlinește 25 până la 31 decembrie anul în curs.
Se admite prezența în tabelul cu jucători și în raportul de joc a 2 jucători legitimați în Campionatul Judeţean Liga 4 sau Liga 5 (cei 2 jucători legitimați nu pot evolua în același timp în teren), cu condiția ca 1 din cei 2 jucători să aibă minim 30 de ani (calendaristic). Jucătorii legitimați care au vârsta de minim 40 de ani (calendaristic), nu mai sunt considerați jucători legitimați având drept de joc nerestricționat. Sportivii care au legitimația F.R.F. sau F.M.R. vizată (pe anul în curs), nu au drept de joc în C.J.M. Brașov. În tabelul cu jucători, delegații sunt obligați să specifice, cu numele legitimat, jucătorii legitimați pe care îi are în lot. În cazul în care se constată abateri de la regulile de mai sus, echipa în culpă va pierde automat meciul (sau meciurile) cu 3-0, chiar dacă neregula nu a fost descoperită în ziua meciului, fără a fi necesară o contestație. 
Amânarea unui joc din C.J.M. Brasov este permisă doar cu acordul echipei adverse, în cazul acceptului dat jocul amânat trebuie disputat obligatoriu până la data desfășurării următoarei etape de campionat. 
De asemenea solicitarea modificării datei sau orei de disputare a unui joc care generează costuri suplimentare (pauze între jocuri) se poate aproba dacă:
a)	echipele care evoluează în primul sau ultimul joc al etapei acceptă să evolueze în intervalul de timp liber creat;
b)	programul etapei se modifică astfel încât să nu existe pauze între jocuri;
c)	echipa care solicită această modificare acceptă plata în totalitate a chiriei terenului, ambulanței și a arbitrajului pe intervalul de timp respectiv, suma urmând a se achita anticipat în cadrul sedinței tehnice premergătoare etapei;
d)	plata arbitriilor la un joc amânat se dublează ca valoare față de jocul din etapa programată şi este efctuată de ambele echipe.
Dacă nu se obține acceptul pentru amânarea jocului, acesta se va desfășura conform programării. Aprobarea (sau nu) pentru amânarea unui joc se pune în discuție la ședința tehnică a etapei respective (nu se admite amânarea unui joc în alt moment chiar dacă există acordul părților), costurile urmând a fi suportate de către echipa care solicită acest lucru (rezervare teren, chirie teren, plată arbitrii, plată ambulanță).
La ultima etapă de campionat este interzisă modificarea datei și orei disputării jocurilor.
2. Jucători în teren

În teren, în timpul jocului, vor fi admişi 6 (şase) jucători de câmp plus un portar. Cei 2(doi) jucători legitimaţi nu pot fi prezenţi în teren în acelaşi timp; în caz contrar jocul va fi pierdut cu 3-0. Constatarea încălcării acestei reguli trebuie făcută de delegatul echipei adverse (sau observatori) în momentul în care observă neregulă şi trebuie susţinută printr-o contestaţie (observatorul trebuind să menţioneze în raportul de joc neregulă observată), depusă în timpul regulamentar.
3. Cartonaşe

Jucătorul care cumulează trei cartonaşe galbene este automat suspendat pentru jocul următor, după cumularea a încă două cartonaşe galbene este suspendat o etapă, iar după efectuarea suspendării la fiecare cartonaş galben primit jucătorul este suspendat o etapă. De asemenea, jucătorul care este avertizat cu cartonaş galben va fi eliminat din joc pe timpul a două minute efective de joc. Cartonaşul roşu atrage eliminarea în meciul respectiv, urmând ca echipa să continue jocul în inferioritate numerică timp de 5 minute după care jucătorul eliminat poate fi înlocuit cu un jucător de rezervă. Jucătorul eliminat va fi suspendat minim o etapă, urmând ca în cazul unor abateri mai grave să se stabilească o eventuală pedeapsă mai mare. Acordarea unui cartonaş roşu unui delegat 1, 2 sau 3 (aflat în incinta terenului, la masă observatorilor, banca de rezerve, spaţiu tehnic sau vestiare) va atrage suspendarea suplimentară a acestuia cu două etape (se consideră cartonaş roşu şi trimiterea în tribună a unui delegat aflat pe banca de rezerve, spaţiu tehnic, la masă observatorilor sau zona vestiarelor).
Jucătorii de rezervă care sunt sancţionaţi cu cartonaş galben nu au dreptul de a intra în joc în următoarele 2 min. după primirea sancţiunii (cronometrarea va începe în momentul în care jucătorul avertizat s-a aşezat pe scaunul aflat la masă observatorilor), iar jucătorii de rezervă sancţionaţi cu cartonaş roşu nu mai au dreptul de a evolua în acel joc (fiind obligaţi să plece la vestiar), urmând ca acesta să fie sancţionat conform regulamentului.
Jucătorul aflat în stare de suspendare de 2 min. care primeşte cel de-al doilea cartonaş galben sau cartonaş roşu nu va mai evolua în acel meci (fiind obligat să plece la vestiar), echipa din care provine jucătorul suspendat fiind nevoită să evolueze în inferioritate numerică până la sfârşitul jocului. Delegatul fiecărei echipe are obligaţia să ţină evidenţa cartonaşelor galbene primite de jucătorii propriei echipe. Echipele care folosesc jucători în stare de suspendare pierd automat jocul cu 3-0, chiar dacă neregula nu a fost descoperită în ziua desfăşurării jocului, fără a fi necesară contestaţie. Jucătorul care a primit cartonaş galben va fi amendat cu suma de 5 lei, iar cel care a primit cartonaş roşu va fi amendat cu suma de 10 lei (cartonaş roşu direct) sau 8 lei (cartonaş roşu acordat din două cartonaşe galbene) pe care îi va achita prin delegatul echipei la şedinţa tehnică următoare (şedinţa tehnică va avea loc în fiecare zi de luni, după desfăşurarea etapelor A şi B;
a)	observatorii prezenţi la etapele precedente vor prezenta desfăşurarea etapelor.
b)	prezenţa tuturor delegaţilor este obligatorie; întârzierea la şedinţa tehnică se amendează cu suma de 5 lei, iar absenţa cu suma de 10 lei.
c)	întârzierea sau absenţa delegatului de la şedinţă (şedinţe), nu scuteşte echipa respectivă de eventuale penalităţi luate ca urmare a încălcării unei (unor) hotărâri luate în cadrul şedinţei (şedinţelor) respective).
Plata cartonaşelor sau a oricăror amenzi aplicate se plăteşte obligatoriu la şedinţa tehnică următoare.
4. Contestaţiile

Contestaţiile se pot depune într-un interval de timp cuprins între finalul jocului și începutul ședinței tehnice a etapei respective.
Orice contestație depusă după acest interval nu se analizează, considerându-se neregulamentară.
Nu se acceptă, şi ca urmare nu vor fi analizate, contestaţiile ce privesc arbitrajul.
Se recomandă ca, în limita posibilului, orice contestație să fie depusă imediat după joc, pentru a da posibilitatea observatorilor etapei să efectueze verificările necesare (identificare, confruntare cu raportul de joc, etc.) în timp util.
Delegatul echipei care va face contestaţie va achita suma de 25 lei la începutul ședinței tehnice a etapei în care aceasta se va soluționa. În cazul contestațiilor soluționate pozitiv, suma plătită se va returna.
Observatorii sau delegati nu pot influenţa în nici un fel evoluţia unui arbitru. Erorile de arbitraj sunt considerate greşeli umane. Rezultatul unui meci în care arbitrajul a fost slab rămâne cel din teren. Un astfel de meci nu se poate rejuca. Vor fi discutate în şedinţe tehnice cu toţi delegaţii numai cazurile deosebite în care se poate demonstra cu probe clare că arbitrul a viciat intenţionat rezultatul unui meci în schimbul unor avantaje. Suspendarea sau excluderea unui arbitru se poate realiza numai în şedinţele tehnice şi se ia în discuţie numai dacă cererea de suspendare (excludere) este susţinută de mai mulţi delegaţi. (minim 5)
Legitimarea la teren se va face, în caz de contestaţie, cu cartea de identitate (sau copie color). Lipsa acesteia atrage de la sine suspendarea dreptului de joc sau pierderea jocului cu 3-0 (în cazul folosirii jucătorului respectiv). Se recomandă fiecărei echipe ca la fiecare joc delegatul echipei să aibă asupra lui copii color după cărţile de identitate ale jucătorilor înscrişi pe raportul de joc.
Nu este permisă reținerea de către observatori a cărților de identitate a jucătorilor indiferent de motiv.
5. Numărul de jucători în lot

Lotul unei echipe va cuprinde un număr maxim de 20 sportivi. În cazul în care pe tabelul prezentat la începutul turului (sau returului) nu este înscris numărul maxim de jucători admişi (respectiv 20), fiecare echipă mai poate adăuga pe parcursul desfăşurării turului (sau returului) maxim 2 jucători cu vârsta de minim 25 ani calendaristic care nu au evoluat în campionat (fără a depăşii numărul total de 20 şi fără a elimina pe cineva de pe tabel). Turul şi returul sunt considerate două faze distincte ale campionatului; pe raportul de joc este permis înscrierea a tuturor celor 20 de jucători din lot.
6. Tabelul

Tabelul fiecărei echipe trebuie să conţină numele şi prenumele jucătorilor, seria şi numărul cărţii de identitate, data naşterii, numele, prenumele, numărul de telefon şi semnătura delegatului.
7. Prezentarea tabelelor

În cazul în care delegaţii echipelor nu prezintă tabelele şi declaraţiile pe proprie răspundere date în faţa notarului public până la data începerii turului (sau returului), echipele respective nu pot fi înscrise (sunt excluse) în (din) campionat. Nu este suficient pentru drept de joc trecerea jucătorilor din lot doar în tabel; pentru a fi valid pentru joc (în afară de a fi trecuţi în tabel) jucătorii trebuie în mod obligatoriu să fie trecuţi în raportul de joc, în caz contrar jocul este pierdut cu 3-0. După începerea jocului este interzis a se înscrie jucători în raportul de joc, observatorii având obligația de a "bara" spațiile libere din raportul de joc la secțiunea jucători, odată cu fluierul de start al arbitrului.
8. Portarul

Se aplică regulamentul ROAF în ceea ce priveşte pasa cu piciorul spre propriul portar (acesta neavând voie să joace mingea cu mâna). Repunerea mingiei în joc se face cu mâna din interiorul careului de 6 metri numai de către portar.
9. Durata partidelor

Durata unei partide este de două reprize a 25 minute fiecare, cu o pauză de 5 minute între reprize.
10. Distanţa minimă

Distanţa minimă la executarea unei lovituri libere este de 5 metri. Out-ul se consideră lovitură liberă indirectă şi ca urmare distanţa minimă la care va sta jucătorul advers este de 5 metri. (numai în cazul în care lovitura se execută la fluierul arbitrului)
11. Out-ul si loviturile libere

Out-ul lateral se va executa cu mana conform regulamentului F.R.F.Loviturile libere directe sau indirecte se vor executa în maxim 4 secunde din momentul în care mingea este aşezată pe suprafaţa de joc. Dacă jucătorul care execută lovitura liberă întârzie (cu scopul de a trage de timp, decizie ce aparţine exclusiv arbitrului) să aşeze mingea pe suprafaţa de joc, este în prima fază avertizat verbal iar dacă jucătorul continuă să întârzie începerea jocului va fi avertizat cu cartonaş galben (aceeaşi sancţiune se aplică şi jucătorului care împiedica în mod voit un jucător să execute lovitură liberă).La loviturile libere directe sau indirecte dacă jucătorul care execută lovitura cere respectarea celor 5 m distanţă zidului, regula celor 4 secunde se aplică numai după fluierul arbitrului ce permite executarea loviturii libere. Dacă jucătorul solicită respectarea distanţei zidului şi execută lovitura înainte fluierului arbitrului, acesta va fi sancţionat cu cartonaş galben, lovitura fiind repetată.
12. Lovitura de pedeapsă

Lovitura de pedeapsă se execută de la 7m. 
13. Time Out

Pe parcursul disputării unui joc fiecare echipă poate beneficia de un time out(pauză), având durata de 1 minut, numai atunci când echipa care solicită time out se află în posesia mingii şi dacă în prealabil delegatul echipei a solicitat acest lucru observatorilor. Observatorii sunt obligaţi să anunţe arbitrul, acesta având drept de decizie asupra momentului întreruperii jocului.
14. Echipamentul

Echipamentul jucătorilor va fi compus din tricou cu număr pe spate (numărul este obligatoriu), şort şi încălţăminte pentru jocul de fotbal (pentru gazon artificial). Nu se admit ghete cu crampoane pentru iarbă. Jucătorii care nu îndeplinesc aceste condiţii nu au drept de joc.
15. Punctajul

Se acordă 3 puncte pentru victorie, 1 punct pentru meci egal şi 0 puncte pentru înfrângere. Criteriile de departajare în clasament sunt:
1)	număr de puncte
2)	la egalitate de puncte, rezultate directe
3)	golaverajul între echipele aflate la egalitate
4)	golaverajul general
5)	numărul de victorii
6)	numărul de goluri înscrise
7)	cartonaşele ( 1cr = 2cg )
8)	media de vârstă (câştigă echipa a cărei medie de vârsta a tuturor sportivilor înscrişi în tabel, nu pe foaia de joc, este mai mare)
9)	tragere la sorţi
16. Neprezentarea

În caz de neprezentare, echipa va pierde meciul cu 3-0 (pentru a putea fi consemnată în raportul de joc  neprezentarea  unei echipe, echipa adversă este obligată să se prezinte la joc, echipată de joc, arbitru va fluiera începutul jocului, se va aştepta 3 minute, după care arbitrul va fluiera sfârşitul jocului, observatorii putând nota în raport neprezentarea şi scorul de 3-0.  La a doua neprezentare, echipa va fi exclusă din campionat, rezultatele obţinute de aceasta anterior urmând a fi anulate în următorul mod:
a)	dacă o echipă este exclusă în timpul turului toate rezultatele obţinute se anulează.
b)	dacă echipa este exclusă în timpul returului se vor anula doar rezultatele obţinute în retur. Orice echipă, prin delegatul său, poate cere amânarea începerii jocului cu maxim 5 minute (de la ora oficială de joc) în cazul în care la ora oficială echipa respectivă nu are la teren minimul de jucători necesari începerii jocului. (adică 5 jucători, incluzând şi portarul). Nu se admite amânarea jocului cu 5 minute dacă la ora oficială sunt prezenţi minimul de jucători necesari începerii jocului. (adică 5 jucători incluzând portarul)
Echipa care, fără să anunţe la ultima şedinţă tehnică, nu se prezintă la joc conform programării este obligată să suporte toate cheltuielile de joc şi anume; chirie teren, plată arbitrii şi plată ambulanță.
17. Schimbările

Este permis un număr nelimitat de schimbări de jucători, prin zona destinată acestora (respectiv zona observatorilor de la centrul terenului), fără anunţarea arbitrului, cu menţiunea că jucătorul înlocuit va părăsi primul terenul de joc, arbitrul având datoria să sancţioneze cu cartonaş galben jucătorul (jucătorii), care nu respectă această măsură.
18. Taxa de înscriere

Taxa de înscriere în campionat va fi stabilită în fiecare an competiţional de către delegaţii echipelor participante, ţinânadu-se cont de cheltuielile necesare pentru buna desfasurare competiţiei.
Pentru a putea fi înscrisă în campionat o echipă trebuie să achite minim 50% din taxa de înscriere înaintea disputării primei etape (pentru tur), respectiv înaintea etapei 10 (pentru retur), iar restul la şedinţa tehnică a etapei cu numărul 2 respectiv 11. Echipele care nu achită 50% nu pot fi înscrise, iar cele care nu achită rată a doua la termenul stabilit vor fi excluse din campionat. În eventualitatea că există echipe care se retrag din campionat după începerea lui, acestea nu mai primesc înapoi taxa de înscriere.
19. Neprezentarea arbitrului

În cazul neprezentării  arbitrului, observatorii jocului împreună cu delegaţii echipelor vor alege de comun acord un arbitru în funcţie de posibilităţile existente la momentul respectiv. Neprezentarea arbitrului delegat de către o echipă, va atrage amendarea echipei cu 50 lei sau depunctarea conform art. 22. (această regulă se aplică doar în cazuri excepționale când fiecare echipă este obligată să delege arbitrii la jocuri)
20. Minimul de jucători

Pentru a începe jocul este necesar un numar minim de 5 jucători, incluzând portarul.
21. Banca de rezerve

Pe banca de rezerve au dreptul să fie prezenţi numai delegaţii echipei şi jucătorii de rezervă.
22. Indisciplină

În cazul substituirii identității unui sau mai multor jucători în cadrul unei echipe se vor lua următoarele măsuri disciplinare:
a)	echipa în cauză va fi penalizată cu 6 puncte;
b)	jucătorul sau jucătorii utilizați sub identitate falsă vor fi suspendați 10 etape.
Măsurile se aplică cumulativ.
Echipele ai căror delegaţi sau jucători se fac vinovaţi de agresări verbale şi fizice la adresa observatorilor vor fi excluse din campionat. Cazurile vor fi analizate în prealabil la sedintele tehnice.
ARBITRAJ:
a)	jigniri, comportament nesportiv adresate arbitrului, jucătorului (jucătorilor) adverşi sau proprii, vor atrage o suspendare de 2 etape pentru jucătorul (jucătorii) sau delegatul în cauză.
b)	injurii adresate arbitrului, jucătorului (jucătorilor) adverşi sau proprii, vor atrage o suspendare de 4 etape pentru jucătorul (jucătorii) sau delegatul în cauză.
c)	ameninţarea adresată arbitrului, jucătorului (jucătorilor) adverşi sau proprii, va atrage o suspendare de 6 etape pentru jucătorul (jucătorii), sau delegatul în cauză.
d)	îmbrâncirea arbitrului, jucătorului (jucătorilor) adverşi sau proprii, va atrage o suspendare de 6 etape pentru jucătorul (jucătorii) sau delegatul în cauză.
La o a doua abatere tip a, b, c, pedeapsa aplicată duce la dublarea etapelor de suspendare iar a treia abatere duce la suspendarea pe doi ani. Persoanele suspendate tip a, b, c, care după ispăşirea suspendării timp de un an calendaristic nu mai comit nici o abatere disciplinară sunt exonerate de "recidivă".
e)	lovirea arbitrului, jucătorului (jucătorilor) adverşi sau proprii, va atrage o suspendare de 11 etape pentru jucătorul (jucătorii) sau delegatul în cauză.
La o a doua abatere tip d, va atrage excluderea din campionat a persoanelor respective.
DELEGAŢI:
Delegatul care este surprins consumând băuturi alcoolice în incinta terenului (sau se află sub influenţa băuturilor alcoolice) este amendat cu suma de 50 lei.
Amenda se achită la şedinţa tehnică a etapei, în caz contrar echipa delegatului va fi penalizată după cum urmează:
a)	1 punct penalizare pentru echipă la prima săptămână de întârziere
b)	3 puncte penalizare pentru echipă la a doua săptămână de întârziere
c)	neprogramarea echipei pentru joc.
Aceleaşi sancţiuni se aplică şi pentru: neplată amenzi, întârziere sau absenţă şedinţă tehnică.
Delegatul care este suspendat pentru motive disciplinare primește suplimentar față de jucători 2 etape de suspendare, indiferent dacă este prezent la joc ca jucător sau delegat.
Aceste sancţiuni se pun în aplicare cu condiţia ca evenimentele să fie consemnate în raport (sau relatate la sedința tehnică a etapei) de către arbitrii şi (sau) observatori.
Răspunderea pentru eventualele penalităţi mai sus menţionate, referitoare la delegaţi, o au echipele care numesc numesc delegatul.
În cadrul campionatului, delegatul (ce este trecut în tabel la poziţia 1. la delegaţi) este persoană oficială ce răspunde de toată activitatea echipei pe care o reprezintă şi anume; înscrierea/retragerea echipei la/din campionat, numele pe care îl poartă echipa sa, evidenţa cartonaşelor, respectarea suspendărilor ca durată, achitarea diferitelor amenzi aplicate echipei sale, achitarea contravalorii eventualelor pagube produse de echipă pe care o reprezintă sau a propriilor suporteri (valabil numai în incinta bazei sportive), respectarea regulamentului de funcţionare a bazei sportive în care se desfăşoară competiţia. Nu va fi luată în discuţie şi deci nu va fi aprobată, în şedinţele tehnice nici o cerere din partea altor persoane sau entităţi de pe lângă echipe (sponsori, conducători de club, delegaţi număr 2 sau 3 de pe tabel. etc.) privind echipele participante sau regulamentul de desfăşurare a competiţiei.
Abaterile neobservate de arbitru, dar care au fost consemnate în raportul de joc de către observatori, vor fi discutate (urmând să se ia măsuri dacă este cazul) în următoarea şedinţă tehnică a etapei.
Observatorii au obligaţia să consemneze în raportul de joc (până la încheierea etapei, respectiv ora 14:40), orice eveniment legat de indisciplină.
Echipa care părăseşte terenul de joc înaintea de expirarea timpului regulamentar de joc (excepţie pauză între reprize), pierde jocul la masă verde cu 3-0 (dacă scorul în momentul întreruperii este mai mic, dacă scorul este mai mare în momentul întreruperii jocului va fi şi rezultatul final al partidei), cartonaşele acordate până în momentul părăsirii terenului rămân valabile, iar echipa în culpă este şi amendată cu suma de 100 lei.
Jucătorul (jucătorii) suspendat, a cărui abateri au perturbat buna desfăşurare a campionatului sau au influenţat clasamentul, sunt suspendaţi suplimentar, după ispăşirea primei suspendări, pe o perioadă de 2 (doi) ani.
Recurgerea la acte de violenţă în incinta bazei sportive, indiferent de motiv, se sancţionează cu excluderea jucătorului (ilor), delegatului (ilor), observatorului (ilor), pe perioada campionatului în curs (tur/retur). Aceste fapte trebuie menţionate în raportul de joc sau relatate la sedința tehnică a etapei de către observatori, arbitru, delegaţii echipelor ai căror jucători au fost implicaţi.
Orice participant suspendat pe o perioadă de 1 sau 2 ani sau pe o perioadă nedeterminată nu poate fi reînscris în campionat fără aprobarea în prealabil, in sedinta tehnica, a delegatilor tuturor echipelor participante.

23. Excluderi

Delegatii echipelor pot hotărî prin vot secret (50% +1 din  numarul delegatiilor prezenți la ședință) excluderea unei/unor echipe din campionat în orice moment considerat oportun, pentru a preveni sau pedepsi acțiuni ce pot afecta buna și corecta desfășurare a competiției.
24. Premierea

Echipele clasate pe primele trei locuri în clasamentul final vor fi premiate în funcţie de sumele rămase disponibile la sfârşitul campionatului după efectuarea tuturor plăţilor,cu premii simbolice şi cupe; de asemenea, la festivităţile de premiere desfăşurate la finalul de campionat toate echipele participante vor primi diplome iar jucătorii evidenţiaţi premii speciale.
25. Observatorii

La fiecare meci vor fi delegate câte două persoane pentru supravegherea desfăşurării în bune condiţiuni ale jocurilor şi rezolvarea problemelor specifice; completarea rapoartelor de joc, cronometrarea timpilor de suspendare, mingii, arbitrii, ambulanță, ţinerea evidenţei cartonaşelor, a golurilor, chei vestiare.
Programarea persoanelor va fi înmânată fiecărui delegat la începutul turului (returului).
Absenţele observatorilor vor fi sancţionate după cum urmează:
a)	prima absenţă; 100 lei sau depunctarea echipei cu 1 punct (în caz de neachitare la prima şedinţă tehnică de la momentul absenţei); la absenţa parţială 20 lei/joc.
b)	a doua absenţă; 150 lei sau depunctarea echipei cu două puncte (în caz de neachitare la prima şedinţă tehnică de la momentul absenţei); la absenţa parţială 30 lei/joc.
c)	a treia absentă; 200 lei sau depunctarea echipei cu trei puncte (în caz de neachitare la prima şedinţă tehnică de la momentul absenţei); la absenţa parţială 40 lei/joc.
Pentru a putea demonstra prezenţa observatorilor la meciurile la care sunt delegaţi, aceştia vor semna în raportul de joc la rubrica Observatori în modul următor; nume, prenume, echipa al cărei delegat este, semnătura. Delegaţii echipelor care evoluează în teren sau observatorii (observatorul) prezent vor semnala în raportul de joc la rubrica Menţiuni eventuala absenţă a Observatorilor (Observatorului).
Cei doi observatori desemnaţi vor fi prezenţi la toate meciurile zilei respective. Este permis ca un observator să fie înlocuit pe durata unei zile de competiţie cu alt delegat care să reprezinte aceeaşi echipă.

26. ROAF

Orice alte probleme care apar şi nu se pot soluţiona prin aplicarea prezentului regulament, se vor rezolva prin aplicarea ROAF. În cazul în care prin aplicarea Regulamentului și a ROAF se iau măsuri ce nu reflectă în totalitate realitatea abaterilor disciplinare comise sau se încalcă, chiar și neintenționat, statutul comportamentului sportiv, Comitetul de Conducere cu o prezență la vot de 2/3 din totalul delegaților poate lua măsuri disciplinare peste prevederile Regulamentului și a ROAF.
Nici o măsură disciplinară luată nu se poate aplica retroactiv.
27. Transferuri

a)	jucătorii legitimaţi (trecuţi în tabele) nu se pot transfera în timpul desfăşurării turului sau returului.
b)	echipele îşi pot completa loturile cu jucători de la alte echipe sau din afara campionatului în pauzele competiţionale tur-retur, cu excepţia situaţiilor menţionate la punctul 5.
28. Deposedarea prin alunecare

Este interzis orice atac prin alunecare în contact cu adversarul. Excepţie de la această regulă fac portarii (excepţie valabilă numai în suprafaţa de pedeapsă). Orice atac prin alunecare la mingie în contact cu jucătorul advers se sancţionează cu lovitură liberă indirectă în favoarea echipei adverse.
29. Aplicarea regulamentului

Regulamentul a fost întocmit si aprobat de către delegaţii echipelor participante şi este valabil la Campionatul de Minifotbal Braşov.
30. Forţa majoră

În caz de forţă majoră observatorii pot decide amânarea unui joc sau a întregii etape numai după consultarea si primirea acceptului majoritatii delegatilor.
În zilele cu temperaturi ridicate, arbitrul poate decide (după consultarea cu staff-ul medical) acordarea pauzelor de hidratare, atât ca număr cât și ca frecvență.
31. Organizare

Organizarea Campionatului de Minifotbal este asigurată de către toți delegații echipelor participante, postul de consilier tehnico-organizatoric fiind ocupat de Adrian Cristea.